Les quilomètriques vacances del rei Joan Carles\nEls problemes de salut del monarca no li han impedit viatjar durant aquest estiu\nRedacció 23/08/2019 11:22h\nEl rei emèrit tornarà a passar pel quiròfan aquest mateix dissabte on se sotmetrà a una intervenció cardíaca a la Clínica Quirón de Pozuelo de Alarcón (Madrid). L'operació està programada des del juny durant una de les seves revisions anuals. Malgrat aquests problemes, el rei ha gaudit de les vacances estiuenques de la millor manera possible, viatjant amb la seva família sense cap mena de restricció.\nPrimera aturada a Mallorca\nLa temporada estival de Joan Carles va començar a Mallorca on va passar un cap de setmana amb la seva esposa Sofia. El passat 26 de juliol els dos Emèrits van visitar junts l'Acadèmia de Tennis de Rafa Nadal a Manacor. El matrimoni va passar el cap de setmana a Marivent acompanyats pels seus néts, Irene, Miguel, Victoria i Felipe.\nJoan Carles I va vistar l'acadèmia de Rafa Nadal | Confidencial\nCampió del Món de Vela\nDesprés d'aquest cap de setmana a Mallorca, el monarca va prendre rumb cap a Hanko, Finlàndia, on va guanyar el Campionat del Món de Vela en la categoria de 6 m. El vaixell de Joan Carles competia contra 35 velers de 14 nacionalitats diferents. D'aquesta manera el rei emèrit va revalidar el títol després d'haver-lo guanyat per primera vegada a Vancouver. Els seus problemes de cor no li van impedir viatjar al país nòrdic.\nDescans al Carib\nJa amb el títol de campió, Joan Carles va decidir viatjar al Carib, concretament a la República Dominicana. Amb 81 anys i amb problemes de salut, el rei va ser capaç d'anar des de Finlàndia fins a l'altra punta del món. L'estança en aquest idíl·lic indret li va servir per descansar i desconnectar durant deu dies. Habitualment el rei sempre ha escollit aquesta destinació per gaudir d'intimitat.\nDesprés d'aquests viatges, Joan Carles serà intervingut del cor, en una operació que sembla ser senzilla, però en tractar-se del cor sempre té risc. El que està clar és que no qualsevol persona amb aquesta edat i aquests problemes de salut és capaç de suportar tants quilòmetres.\nAnar a portada Última hora Cor Última hora Estiu Última hora Família Reial Última hora Reina Sofia


La Volta ha generat molta expectació de públic i moments de caos circulatori a Banyoles - Ràdio Banyoles\nDimarts 23 de març · 18:05\nMilers de persones s’han acostat en algun tram del recorregut, sobretot a la sortida i arribada, i al Puig d’en Colomer. L’accés a la C-66 per Canaleta ha viscut moments de col·lapse a mitja tarda.\nLa contrarellotge de la Volta Ciclista a Catalunya ha generat molta expectació des de mig matí a la ciutat. L’avinguda de la Farga, com a punt de sortida i arribada de l’etapa, i l’avinguda Països Catalans, on s’ha instal·lat el parc tancat amb els autobusos dels equips, han estat el punt d’atenció principal abans d’arrencar l’etapa. El muntatge de l’organització s’ha combinat amb el desplegament dels equips, la cobertura de seguretat amb centenars de Mossos d’Esquadra i els ciclistes fent el reconeixement del recorregut.\nA les 13.41 h ha sortit el primer corredor i la competició s’ha allargat fins a les 5 de la tarda. L’expectació ha anat creixent al voltant del recorregut i milers d’aficionats s’han anat aplegant al llarg dels 18,5 km entre Banyoles, Fontcoberta i Porqueres. Molta gent s’ha acostat a la zona de sortida i arribada però també s’han aplegat en altres punts com la pujada al Puig d’en Colomer, a Fontcoberta i a Melianta.\nLes afectacions al trànsit han començat al matí amb el tall de l’avinguda Països Catalans i de la Farga. Tot i les múltiples desviacions que s’han hagut de fer, no hi ha hagut retencions ni incidents destacats.\nA partir de la 1 del migdia, però, s’ha tancat el perímetre de la ciutat de Banyoles per on ha transcorregut la prova i la mobilitat s’ha complicat moltíssim, tant al centre de la ciutat com per sortir-ne. L’únic accés ha estat el de l’enllaç de la C-66 per Canaleta, que s’ha obert excepcionalment avui, tot i que durant una estona al migdia els Mossos l’han tancat. Allà, molts conductors no sabien com ho havien de fer, sobretot per anar a Girona. I l’única opció implicava incorporar-se a la variant i anar a fer la volta a la rotonda de Les Coves de Serinyà. També per anar a Melianta s’ha pogut passar pel vial paral·lel a la variant. A mitja tarda, però, una topada entre dos vehicles ha provocat llargues cues i col·lapse a la zona.\nTambé s’ha habilitat una passarel·la elevada al passeig Mn. Constans per facilitar el pas de persones a peu en un tram on els ciclistes circulaven a gran velocitat.\nA partir de les 5 de la tarda la mobilitat s'ha anat normalitzant progressivament.\nRohan Dennis (IGD) s’emporta la CRI de la Volta a Banyoles i Joao Almeida es col·loca líder


L'Open Arms rescata 55 migrants i els trasllada a les costes italianes - Regió7 :: El Diari de la Catalunya Central\nL'Open Arms rescata 55 migrants i els trasllada a les costes italianes\nRecapten mig milió d'euros a Alemanya en unes hores per pagar les despeses legals de la capitana detinguda\neuropa press 30.06.2019 | 23:41\nL'ONG catalana Open Arms va rescatar 40 migrants, entre ells quatre nadons i tres embarassades, d'una embarcació procedent de Líbia, que ara seran traslladats fins al port italià de Lampedusa, segons va anunciar l'organització. Els rescatats presentaven un «alt nivell de deshidratació» després de tres dies de travessia, segons el missatge publicat al seu compte oficial de Twitter. «Els hem atès i hem activat les administracions pertinents perquè col·laborin. Ara els escorten fins a Lampedusa», finalitzava el missatge, sense donar més detalls.\nLampedusa ha estat escenari en les darreres hores d'un episodi de tensió després que la capitana del vaixell de rescat Sea Watch 3, Carola Rackete, fos detinguda després de desembarcar per la força al port italià 40 migrants que havia rescatat. El ministre d'Interior italià, Matteo Salvini, va acusar Rackete de comportar-se com una delinqüent abans d'amenaçar altres ONG, entre elles Open Arms, d'aplicar-los el mateix tracte si decidien entrar a aigües italianes.\nEn aquest sentit, l'arrest a Itàlia de la capitana ha provocat una onada de solidaritat a Alemanya i campanyes com la que ha recaptat més de mig milió d'euros en tot just unes hores per sufragar les despeses legals de l'activista.\nEl còmic Jan Böhmermann i el presentador Klaas Heufer-Umlauf van llançar una campanya a les xarxes socials en què demanaven donacions per sufragar els costos legals del procés iniciat contra Rackete i la seva tripulació. «Amb els últims esdeveniments, aquesta política inhumana, despietada i sense escrúpols ha arribat a un nou mínim», va afirmar Böhmermann.\nTambé el president alemany, Frank-Walter Steinmeier, es va sumar a les crítiques a la detenció, una postura generalitzada en gran part de la societat i els líders polítics alemanys. Steinmeier va afirmar que, si bé la legislació italiana pot determinar quan un vaixell pot atracar als seus ports, Itàlia no és un país qualsevol. Itàlia està al centre de la Unió Europea i per tant podem esperar que aquest país manegi el cas d'una manera diferent».\nLes crítiques de Steinmeier per la detenció es van unir a les ja realitzades pel ministre d'Exteriors, Heiko Maas, que va escriure a Twitter que «no es pot criminalitzar el salvament marítim. Correspon a la justícia italiana aclarir ràpidament les acusacions».


BiblioVoltes: Exposició. Posa en pràctica la teva creativitat\nJa està aquí l'exposició del mes de febrer, una selecció de llibres on tu mateix podràs fer el que et proposis: una màscara, una disfressa, el maquillatge de carnestoltes, les teves joguines, un regal personalitzat i molt més. A la Sala infantil trobaràs llibres per no avorrir-te i crear amb paper, capses d’ous, pintures i altres materials tot allò que li permetis a la teva imaginació.\nTambé tenim per pintar un munt de màscares per carnestoltes i penjar-les al mural i caretes del Genius.\nEtiquetes de comentaris: carnestoltes, exposició mes febrer, Exposicions Sala Infantil, màscares, sala infantil